b'\n_START_ARTICLE_\nKlasselotteriet\n_START_SECTION_\n1753-1771: Grundl\xc3\xa6ggelse og fratagelse af privilegium\n_START_PARAGRAPH_\nKlasselotteriet er Danmarks \xc3\xa6ldste lotteri og en af landets \xc3\xa6ldste virksomheder. Klasselotteriets historie g\xc3\xa5r tilbage til den 29. juni 1753, hvor lotteriet blev grundlagt af kong Frederik 5. Spil og lotterier var dengang en popul\xc3\xa6r kilde til underholdning for folket - b\xc3\xa5de i Danmark og udlandet, s\xc3\xa6rligt i Paris. Derfor lagde den unge kong Frederik 5., mod betaling af en \xc3\xa5rlig afgift til fattigv\xc3\xa6senet, lotterispillet i faste rammer med en bevilling til Det Kongelige Opfostringshus. Herved afl\xc3\xb8ste Klasselotteriet en r\xc3\xa6kke sm\xc3\xa5lotterier, som regeringen havde oprettet siden 1719, og i sommeren 1753 var Det Kongelige Kj\xc3\xb8benhavnske Klasselotteri en realitet._NEWLINE_Den 25. februar 1754 fandt lotteriets f\xc3\xb8rste tr\xc3\xa6kning sted p\xc3\xa5 Charlottenborg p\xc3\xa5 Kgs. Nytorv. Her var tr\xc3\xa6kningerne i en lang \xc3\xa5rr\xc3\xa6kke en velbes\xc3\xb8gt begivhed for befolkningen. Kort tid efter blev magthaverne i Danmark opm\xc3\xa6rksomme p\xc3\xa5, at det var vigtigt, trods lotteri-tilladelsen, at holde spilledj\xc3\xa6vlen p\xc3\xa5 afstand hos folket. Derfor blev hasardspil i Danmark s\xc3\xa5ledes forbudt i selvsamme \xc3\xa5r og i en lang periode herefter. I 1771 fratog Struensee da Det Kongelige Opfostringshus priviligie til at drive lotteri, og lotteriet overgik herved til statslig eje. Med statens officielle godkendelse og beskyttelse overlevede lotteriet dog b\xc3\xa5de forbud og senere enev\xc3\xa6ldens tid.\n_START_SECTION_\n1992: Klasselotteriet bliver et aktieselskab\n_START_PARAGRAPH_\nI 1990\'erne gennemgik Klasselotteriet en st\xc3\xb8rre modernisering af lotteriet, som det kendes i dag. S\xc3\xa5ledes blev Klasselotteriet i 1992 omdannet til et aktieselskab, hvor staten udbyder lotteri og ejer 100% af aktierne.\n_START_SECTION_\n1999-2000: F\xc3\xb8rste elektroniske tr\xc3\xa6kning\n_START_PARAGRAPH_\nMed moderniseringen af lotteriet fulgte ogs\xc3\xa5 digitaliseringen. Frem til 1995 foregik tr\xc3\xa6kningerne i Klasselotteriet manuelt og blev udf\xc3\xb8rt pr. h\xc3\xa5ndkraft. S\xc3\xa5ledes blev samtlige numre og gevinstlodder i lotteriet h\xc3\xa5ndtrillet af lotteriets medarbejdere. Til hvert nyt lotteri blev trillet et helt nyt s\xc3\xa6t med det samlede antal lodder og gevinster, der var i det p\xc3\xa5g\xc3\xa6ldende lotteri. I april 2000 med tr\xc3\xa6kning nummer 383 overgik tr\xc3\xa6kninger til at blive elektroniske. Den f\xc3\xb8rste version af et elektronisk tr\xc3\xa6kningsprogram var blevet udviklet i samarbejde med DTU i l\xc3\xb8bet af 1999. Siden da er tr\xc3\xa6kninger foreg\xc3\xa5et elektronisk.\n_START_SECTION_\nIndflydelse\n_START_PARAGRAPH_\nI perioden efter 1771 blev lotteriet en v\xc3\xa6sentlig institution i det danske samfund, da det for nogle arbejdere og b\xc3\xb8nder ans\xc3\xa5s, som en kilde til h\xc3\xa5b og dr\xc3\xb8mme.\n_START_SECTION_\nH.C. Andersen\n_START_PARAGRAPH_\nDen verdensber\xc3\xb8mte forfatter H.C. Andersen var kendt af b\xc3\xa5de venner og bekendte, som en spillefugl. Gennem livet fortalte han hyppigt om dr\xc3\xb8mmen p\xc3\xa5 den store gevinst, og if\xc3\xb8lge breve fra sine udlandsrejser, forh\xc3\xb8rte han sig ofte om sine lodder mens han ivrigt fulgte lotteriets tr\xc3\xa6kninger p\xc3\xa5 afstand. Den 15. november 1873 blev dr\xc3\xb8mmen til virkelighed, da forfatterens lod nummer 41.214 blev udtrukket og udl\xc3\xb8ste en gevinst p\xc3\xa5 500 rigsdaler.\n_START_SECTION_\nFLSmidth\n_START_PARAGRAPH_\nI 1881 startede h\xc3\xa5ndv\xc3\xa6rker og maskinkonstrukt\xc3\xb8r Frederik L\xc3\xa6ss\xc3\xb8e Smidth sin egen virksomhed. I begyndelsen var det sparsomt med forh\xc3\xa5ndsordrer for virksomheden, men en gevinst p\xc3\xa5 2.000 kroner i lotteriet fordoblede virkomhedens egenkapital og gav den unge h\xc3\xa5ndv\xc3\xa6rker mulighed for at tage p\xc3\xa5 forretningsrejser i udlandet. Frederik rejste derfor til \xc3\x98strig, Ungarn og Tyskland, og med sig hjem havde han den f\xc3\xb8rste ordre. I dag er Frederik L\xc3\xa6ss\xc3\xb8e Smidths virksomhed kendt under navnet FLSmidth, en verdensomsp\xc3\xa6ndende cementkoncern med ca. 13.000 ansatte.\n_START_SECTION_\nDanske Bank\n_START_PARAGRAPH_\nEn gevinst i 1871 til den k\xc3\xb8benhavnske vekselerer G.A. Gedalia spillede angiveligt en rolle i tilblivelsen af Danske Bank. Med gevinsten f\xc3\xb8rte Gedalia sin mange\xc3\xa5rige dr\xc3\xb8m om at starte en storbank ud i livet, og herved blev Den Danske Landmandsbank en realitet. Den farverige og kontroversielle Gedalia, som af mange ans\xc3\xa5s for at v\xc3\xa6re en sv\xc3\xa6r person at omg\xc3\xa5s, forlod dog kort tid efter sit eget projekt i vrede. Banken levede videre, gennemgik sidenhen flere navneskifte og fusioner og er i dag kendt under navnet Danske Bank.\n_START_SECTION_\nKlasselotteriet i litteraturen\n_START_PARAGRAPH_\nIndenfor litteraturen var Klasselotteriet ogs\xc3\xa5 et benyttet virkemiddel. I romanen Livsens Ondskab skrevet af Gustav Wied vinder bogens hovedperson Thummelumsen en gevinst i Klasselotteriet, som g\xc3\xb8r at han kan opfylde sin dr\xc3\xb8m om den "den f\xc3\xa6drene g\xc3\xa5rd". I Sparekassen, et teaterstykke fra 1836 af Henrik Hertz, beskriver stykket en klasselotteriforhandler ved navn Madam Rust. Klasselotteriet bruges ogs\xc3\xa5 som rekvisit i Martin Andersen Nex\xc3\xb8s "Lotterisvensken" fra slutningen af 1800-tallet, en novelle hvor en alkoholiseret og fattig stenhugger bytter sin lodseddel v\xc3\xa6k for alkohol, lige f\xc3\xb8r en stor gevinst udtr\xc3\xa6kkes p\xc3\xa5 lodsedlen.\n_START_SECTION_\nSpillere\n_START_PARAGRAPH_\nMedio 2017 spiller op mod 350.000 danskere med i Klasselotteriet.\n_START_SECTION_\nTr\xc3\xa6kning\n_START_PARAGRAPH_\nKlasselotteriets tr\xc3\xa6kningssystem bygger p\xc3\xa5 en generator af tilf\xc3\xa6ldige tal - ogs\xc3\xa5 kaldet en tandhjulsgenerator.\xc2\xa0I en tr\xc3\xa6kning indg\xc3\xa5r 48 cifre fra 0-9, som udtr\xc3\xa6kkes af Notarius Publicus. Efter hver enkelt tr\xc3\xa6kning forsegles de udtrukne cifre og overdrages til Spillemyndigheden, som herefter gennemf\xc3\xb8rer statistiske tests og langtidsanalyser af alle tr\xc3\xa6kningsresultater._NEWLINE_Frem til 1993 benyttede Varelotteriet og Landbrugslotteriet Klasselotteriets tr\xc3\xa6kningslister, men da Klasselotteriet fik flere lodsedler, valgte de to mindre lotterier at oprette egne tr\xc3\xa6kningslister.\n_START_SECTION_\nKontrol\n_START_PARAGRAPH_\nDet er Spillemyndigheden, en selvst\xc3\xa6ndig styrelse under Skatteministeriets koncern, som varetager kontrollen af Det Danske Klasselotteri A/S. Foruden Klasselotteriet varetager Spillemyndigheden ogs\xc3\xa5 kontrol og overv\xc3\xa5gning af spillemarkedet i Danmark.\n_START_SECTION_\nLancering af nyt lotteri\n_START_PARAGRAPH_\nI 2016 annoncerede Klasselotteriet for f\xc3\xb8rste gang i 260 \xc3\xa5r, at virksomheden ville lancere et nyt lotteri. I det nye lotteri kaldet Nabolotteriet, tages udgangspunkt i en teknologi, hvor en spiller kan spille med p\xc3\xa5 sin adresse. Nabolotteriets f\xc3\xb8rste tr\xc3\xa6kning fandt sted den 7. maj 2017.'